CELOSLOVENSKÝ ASTRONOMICKÝ SEMINÁR PRE UČITEĽOV – 2007              Tatranská Lomnica, 4. - 6. októbra 2007 

STRÁVA PRE WEB SAV
   
Pracovníci Astronomického ústavu SAV v Tatranskej Lomnici v rámci projektu Agentúry pre podporu výskumu a vývoja APVV LPP-0146 "Stretnutia s vesmírom" pripravili v dňoch 4. - 6. októbra 2007 pre učiteľov základných a stredných ąkôl  prvý zo série troch celoslovenských astronomických seminárov. 
V tomto roku sa seminár konal v rámci podujatí k celosvetovému Medzinárodnému heliofyzikálnemu roku 2007, keď si pripomíname výročie vypustenia prvej umelej družice Zeme – Sputnika 1. Táto družica bola vypustená práve v deň začiatku seminára – ale pred 50 rokmi, a svojim “pípaním” ohlásila začiatok éry dobývania kozmu. Prehraním záznamu tohoto pípania sa seminár i začal.
Podujatie bolo pripravané pre tých učiteľov základných a stredných škôl, ktorí prejavili svoj záujem rozšíriť si svoje astronomické vedomosti. Organizátori seminára sa ocitli v neľahkej situácii pretože boli nútení urobiť výber 60-ich účastníkov z celkového počtu 141 prihlásených. Záujem naozaj potešil. Vybraní účastníci prišli z rôznych kútov Slovennska a z rôznych typov škôl.
Na seminári odzneli prednášky o Slnku, o vplyve slnečnej aktivity na Zem, o globálnych klimatickych zmenách na Zemi, o zmenách v delení Slnečnej sústavy, o meteoritoch, o planétach v iných hviezdnych sústavach ako i o ďalších astronomických témach – napríklad o slovenskej slnečnej astrofyziky pred 101 rokmi či o tom ako by sa dal na školách pripraviť svojpomocne ďalekohľad pre každého žiaka. Prednášateľmi boli hlavne pracovníci AsÚ ale i procovníci GfÚ či Hvezdárne a planetária v Hlohovci.
Seminár sa konal v budove Astronomického ústavu SAV na Starolesnianskych lúkach pri Tatranskej Lomnici a v neďalekom Kongresovom centre ACADEMIA. Počasie však v rozhodujúcej chvíli podujatiu neprialo - keď bola v programe účasť na pozorovaniach práve výdatne v Starej Lesnej pršalo. Ani to však učiteľky a učiteľov neodradilo od nočnej návštevy pozorovacieho pavilónu AsÚ.
Všetci účastníci seminára obdržia onedlho CD nosič s prednáškami, ktoré budú prednesené na seminári, ako i zborník prednášok zo seminára. Seminár  poskytne takto účastníkom nielen nové poznatky o vesmíre ale pomôže im i v ich  pedagogickej praxi pri výuke astronómie na školách.
Podrobnosti o seminári ako i viacero fotografií z priebehu podujatia je možné nájsť na web adrese seminára:  http://www.astro.sk/~choc/open/07_casu/str/  .
Organizátorov čaká pripraviť ešte dve takéto podujatia v roku 2008 a 2009. Určite ich však budú pripravovať radi – podľa dotazníkov ktoré vyplnili účastníci seminára sa podujatie páčilo a prinieslo osoh pre všetkých účastníkov.
Všetky náklady boli pre účastníkov seminára plne hradené projektom Agentúry pre podporu výskumu a vývoja APVV LPP-0146 "Stretnutia s vesmírom" a seminár bol podporený i Astronomickým ústavom SAV v Tatranskej Lomnici.

Za organizátorov seminára: 
RNDr. Ján Rybák, PhD.,
Astronomický ústav SAV, 059 60 Tatranská Lomnica
tel. 052/7879156 – kancelária, 052/7879156 – spojovateľka 
email: rybak@astro.sk

Tatranská Lomnica, 17. 10. 2007

Texty k obrázkom:
CASU_07_ucastnici.jpg – účastníčky a účastníci seminára pre KC ACADEMIA v Starej Lesnej. 
CASU_07_rusin_ucastnici.jpg – Dr. V. Rušin otvára seminár – zasadačka AsÚ úplne plná.
CASU_07_kucera_ucastnici.jpg  - Dr. Kučera pokračuje v odpovedaní na otázky o slnečnej aktivite  i počas prestávky.
CASU_07_porubcan_ucastnici.jpg  - prof. Dr.Porubčan prednáša o meteoritoch.